OŠ Augusta Cesarca, Krapina

Godana Kučinić, prof.

KAKO PISATI LEKTIRU U PETOM RAZREDU

(UPUTE ZA PROZNO DJELO)

**Ime pisca**

**Naziv djela**

**Nakladnik, mjesto izdanja i godina izdanja**

**Ilustrator** (ako je knjiga ilustrirana)

**Prevoditelj** (ukoliko je djelo izvorno pisano stranim jezikom )

**Bilješke tijekom čitanja**

-bilježi ono što smatraš važnim, što te se posebno dojmilo

-bilješke mogu biti popraćene umnim mapama, komentarima, citatima

(CITAT je doslovno prepisan dio teksta, stavlja se u navodne znakove; prepisuješ citate koji su ti se posebno svidjeli ili koji izražavaju neku lijepu i zanimljivu misao)

PAZI: da bilješke budu sažete

da napišeš ono što želiš, a ne ono što misliš da će se učitelju svidjeti

da iskreno zabilježiš ako si preskočio neki dio knjige

da NIKAD ne prepisuješ bilješke od drugih

**Tema**

- ono o čemu se u djelu radi (napiši sažeto, jednom ili dvjema rečenicama)

**Književna vrsta**

- npr. pripovijetka, bajka, basna, pustolovni roman, obiteljski roman...

**Objašnjenje književne vrste**

-npr. što je bajka i po čemu zaključuješ da je djelo koje si pročitala/pročitao bajka

**Fabula**

-sažeto prepričana radnja

PAZI: da ne budeš opširan

da se izražavaš svojim riječima

da pišeš čitko i punim rečenicama

**Mjesto radnje**

**Vrijeme radnje**

**Kompozicija**

-način na koji je djelo sastavljeno

-prepoznaj **uvod, zaplet, vrhunac, rasplet i završetak**

-svaki dio imenuj (pogledaj kako smo to uradili u Bajci o ribaru i ribici)

- nacrtaj kompoziciju (crtež treba biti u vezi s temom djela)

PAZI da pri imenovanju kompozicijskih dijelova ne prepišeš naslove poglavlja.

**Pripovjedač**

-odredi je li pripovijedanje u prvoj osobi ili u trećoj osobi

**Likovi**

-podijeli likove na glavne i sporedne

-kratko okarakteriziraj glavne likove navodeći pri karakterizaciji po čemu zaključuješ o njihovim osobinama (potkrijepi svoje mišljenje citatima)

-nacrtaj mapu likova kojom ćeš prikazati odnose među likovima

-posebno označi likove koji su ti se svidjeli i objasni zašto ti se sviđaju

PAZI da ne pišeš previše općenito o likovima (npr. dječak je dobar, djevojčica je lijepa...).

RAZMISLI prije nego počneš pisati: što misliš o postupcima likova, kako si objašnjavaš ono što čine, za koje likove imaš više razumijevanja i zašto.

**Ideja**

- glavna misao koju nam je pisac djelom htio prenijeti (misao koja ga je potakla da napiše djelo)

**Poruke**

-što si ti naučila/naučio čitajući djelo

**Moje mišljenje, crtež, zapažanja**

-sažeto napiši kako te se djelo dojmilo u cjelini, koja su te pitanja mučila, kako si se osjećala/osjećao tijekom čitanja (možeš i nacrtati)

**Pri pisanju lektire koristi se različitim likovnim tehnikama : izrezuj, lijepi, presavijaj, crtaj, izrađuj mape...**

**Neka ti pisanje lektire bude zadovoljstvo. Nemoj misliti hoće li se tvoja lektira svidjeti učitelju. Neka se prvo svidi tebi.**

**Želim ti puno lijepih trenutaka s lektirnom knjigom.**

